Talle vas wat glo ‘goedkoop’ elektrisiteit smous(Argieffoto: Eskom) Vier mense wat elektrisiteit veel goedkoper as die normale prys verkoop, is in Mpumalanga en die Oos-Kaap in hegtenis geneem. Hulle word aangekla van die handel in elektrisiteit, diefstal van elektrisiteit en geldwassery. Volgens Eskom is drie verdagtes in onderskeidelik Tweefontein en Siyabuswa in Mpumalanga en nog ŉ vrou in King William’s Town in die Oos-Kaap in hegtenis geneem. Dié vrou het Eskom glo uit minstens R300 000 bedrieg. Strokies, kredietbewyse en meternommers is by hulle gevind. Die verdagtes gebruik glo kredietverkoopeenhede wat nie aanlyn is nie en reik dan Eskom-kragbewyse teen spotgoedkoop pryse aan lede van die publiek uit. Eskom sê dit is ŉ misdaad wat boonop toeneem. Die kragvoorsiener het in samewerking met die Valke en die batebeslagleggingseenheid sy pogings verskerp om onwettige kragverkope te stuit. “Daar sal beslag gelê word op die bates van diegene wat voordeel trek uit hierdie diefstal van elektrisiteit en geldwassery,” het adv. Karen Pillay, Eskom se waarnemende hoof van sekuriteit, gesê. Eskom sê dit is onwettig om krag te koop van smouse wat nie geregistreer is nie en hy werk hard om te verseker dié verkopers én hul klante ry aan die pen. “Verbruikers wat krag van onwettige verkopers koop, beroof Eskom en Suid-Afrikaners van broodnodige inkomste. Hulle sal vervolg word as hulle betrap word en hul onwettige krediete sal geskrap en hul kragvoorsiening opgeskort word,” het sy gesê. Die polisie het tydens die inhegtenisnemings ook verskeie klantelyste gevind. Beslag is gelê op die selfoon wat gebruik word om die transaksies te doen en dit sal verder ontleed word. “Met die hulp van die Valke gaan ons verseker dat almal betrokke by die onwettige verkoop van elektrisiteit voor stok gekry word. Ons bedank alle Suid-Afrikaners wat onwettige kragverkope aan die groot klok hang.” Volgens die polisie is die operasies reeds in Maart vanjaar met die volle samewerking van Eskom van stapel gestuur. Die verdagte wat in King William’s Town vasgetrek het, verkoop glo 600 eenhede teen R350 aan verbruikers. Hulle kon die geld inbetaal of deur selfoonbankdienste betaal. Die kragbewyse word dan aan hulle voorsien. Kapt. Khaya Tonjeni, polisiewoordvoerder, sê die vrou is vermoedelik sedert 2018 bedrywig. “Sy het glo klante so ver as die Wes-Kaap en werk na bewering vir ŉ sindikaat in Gauteng,” het Tonjeni gesê. Nog inhegtenisnemings is volgens die polisie op hande.